ועדת הפנים ואיכות הסביבה, כנסת 17, פרוטוקול מספר 445, 2008-09-15 10:00

אופיר פינס-פז: בוקר טוב, אני פותח את ישיבת ועדת הפנים והגנת הסביבה של הכנסת.

אופיר פינס-פז: יש לנו היום סדר יום עמוס.

אופיר פינס-פז: נתחיל באכיפת החוק לנוכח הפיגוע ביצהר, אני לא בטוח שזה היה בדיוק ביצהר, אני חושב שזה היה בשלהבת.

אופיר פינס-פז: לאחר מכן נדון בעימותים בין אנשי ימין ומפגיני שמאל וכוחות הביטחון בחברון שזו הצעה לסדר ותיקה של חברי הכנסת יוסי ביילין, אורי אריאל ונסים זאב, נקיים דיון משולב.

אופיר פינס-פז: האירועים של הימים האחרונים הם אירועים קשים שלצערי חוזרים על עצמם מדי פעם.

אופיר פינס-פז: אירוע שהתחיל בפיגוע דקירה וניסיון שריפה שהצליח לשרוף בית בשלהבת שזה מאחז בלתי חוקי שיצר כמובן כעס ותחושות קשות בקרב המתנחלים.

אופיר פינס-פז: ראשית אני רוצה כמובן לגנות את הפיגוע.

אופיר פינס-פז: אני מקווה מאוד שהבחור שביצע אותו נתפס ונקבל על זה, אני מקווה, איזשהו דיווח מכוחות הביטחון.

אופיר פינס-פז: מה שקרה לאחר מכן זה שאנשים לקחו את החוק לידיים, גם לא קרה בפעם הראשונה אבל שוב אנחנו נמצאים בסיטואציה של מצב שבו אתה שואל את עצמך מי הריבון בשטח.

אופיר פינס-פז: מי יש לו לא רק את הסמכות אלא את הביצוע בפועל של תפיסת המחבל, של טיפול באירועים הביטחוניים.

אופיר פינס-פז: התחושה שהצטיירה בפני לנוכח האירועים שהתרחשו לאחר מכן במהלך השבת הזו זה שיש מצב של אנרכיה, שאנשים לוקחים את החוק לידיים, שאנשים משתמשים באלימות קשה מאוד בלי שהם מופרעים, בלי שעוצרים בעדם.

אופיר פינס-פז: הבנתי שעד עכשיו גם האדם שירה וגם אחרים לא נעצרו לאחר האירועים האלה.

אופיר פינס-פז: יש תחושה של אין דין ואין דיין ואין מערכת שמבצעת את תפקידה בנחישות ובאחריות וללא משוא פנים וללא חשש לנוכח האירועים הקשים שנוצרים בשטחים.

אופיר פינס-פז: השטחים הם לא חלק ממדינת ישראל אבל הם נמצאים תחת החוק הישראלי ותחת פיקוח של גורמי אכיפת החוק במדינת ישראל.

אופיר פינס-פז: מצאנו את עצמנו שוב עדים לאיזשהו ויכוח בלתי סביר ובלתי מתקבל על הדעת בין המשטרה לבין הצבא, מי אחראי, מי נושא באחריות, מי צריך לבצע את תפקידו.

אופיר פינס-פז: יש תחושה של איזשהו תפוח אדמה לוהט שמעבירים אותו מיד ליד, הצבא למשטרה, המשטרה לצבא, סוג של פינג פונג לא מחמיא ולא סימפטי שיוצר תחושה מאוד קשה שאין סדר, אין מי שמשליט סדר, אין הרתעה – סוג של מערב פרוע שכל אחד עושה מה שהוא רוצה.

אופיר פינס-פז: כל דאלים גבר.

אופיר פינס-פז: כל מי שיש לו תחושה של כוח מוציא אותה מהכוח אל הפועל, בלי חשבון, בלי חשש, בלי מורא, בלי שהוא חושב שמשהו יקרה לו כתוצאה מהדבר הזה.

אופיר פינס-פז: האירוע הזה התווסף לאירוע חמור נוסף שצד את עיני בשבוע האחרון שבו ראיתי ליד היישוב טלמון, סמג"ד של צה"ל נשברה ידו באירועים, לפי התיאור התקשורתי שיסו כלב בחיילי צה"ל.

אופיר פינס-פז: מי שנוקט באלימות מסתבר לא עושה תמיד אבחנות, מי שמשתמש באלימות משתמש באלימות כלפי פלסטינים, כלפי ישראלים, כלפי יהודים, כלפי ערבים, כלפי חיילים, כלפי שוטרים כי אלימות היא אלימות היא אלימות ואת האלימות הזו חייבים למגר וחייבים לעצור והציפייה שלנו כמחוקקים, כמי שיושבים בכנסת ושל הציבור הישראלי כולו זה שהאלימות לא תעבור.

אופיר פינס-פז: אלימות לא צריכה לעבור וצריך לנקוט בכל האמצעים העומדים לרשות המערכת הזו, מערכת אכיפת החוק, כדי שהאלימות לא תעבור.

דוד רותם: זו בעיית האלימות הגדולה ביותר שנתקלת בה במדינת ישראל?

דוד רותם: זה מה שכתוב בעיתון?

דוד רותם: אתה בדקת את זה?

דוד רותם: בדקת את העובדות?

מתן וילנאי: בעיית אלימות נגד חיילי צה"ל - - -

אופיר פינס-פז: חבר הכנסת רותם, אתה יודע שבוועדה הזו אין סתימת פיות ואאפשר לך לומר את דברך.

אופיר פינס-פז: עוד לפני שהיית חבר כנסת ייצגת מתנחלים גם בבית הזה ולא נמנע ממך לעשות את זה גם בתפקידך כחבר כנסת אבל תאפשר לנו לנהל את הישיבה.

אופיר פינס-פז: האלימות לא צריכה לעבור, חבר הכנסת רותם, ואתה לוחם גדול באלימות במקומות אחרים.

אופיר פינס-פז: אני יודע מה תגיד על הפיגוע בנתניה בישיבה הבאה ותנקוט בטרמינולוגיה הקשה ביותר.

אופיר פינס-פז: אני מציע שגם כשזה פחות נוח - - -

דוד רותם: גם במקרים האלה אנקוט בחומרה רבה.

אופיר פינס-פז: בדיוק.

אופיר פינס-פז: אז צריך להגיד את הדברים בקול רם וצלול ולא בסטנדרט כפול, ואני לא מתכוון אליך, כדי שהדברים לא יעברו.

אופיר פינס-פז: אני יודע שגם ביש"ע יש לא מעט אנשים שמגנים אלימות, שלא מסכימים לאלימות, שחושבים שמה שקורה היום עם קבוצות אלימות בתוך יש"ע הוא דבר חמור מאוד.

אופיר פינס-פז: אנשים גם עזבו תפקידים במועצת יש"ע ובמקומות אחרים לנוכח מציאות מאוד קשה שהתפתחה במקום הזה במאבק בלתי סביר על המנהיגות במקום הזה, כולל בצעדים מאוד קיצוניים שלא מקובלים, לא רק עלינו אלא גם על גורמים בתוך יש"ע והדבר הזה צריך להיפסק, והדבר הזה צריך להיעצר לפני שיהיה מאוחר מדי.

אופיר פינס-פז: אני לא אחראי על הפיקוח על הצבא, לא ועדת הפנים, ועדת הפנים אחראית על הפיקוח על משטרת ישראל.

אופיר פינס-פז: התחושה שלי שמחוז ש"י של המשטרה הוא בן חורג למשטרת ישראל.

אופיר פינס-פז: הוא סוג של מחוז כזה שהקימו אותו כי לא הייתה ברירה והיה צריך להקים אותו אבל אף פעם לא באמת נתנו לו את סדר העדיפויות הראוי, לא נתנו לו את הכלים, את האמצעים כדי להתמודד באופן נחוש עם המציאות הזאת שמתגלית לפנינו בשטחים שכפי שאמרתי קודם, יש תחושה של אנרכיה, של הפקרות, של לקיחת החוק לידיים, של שימוש באלימות קשה בלי חשבון ובלי מורא ובלי פחד.

אופיר פינס-פז: הדבר הזה חייב להיפסק.

אופיר פינס-פז: וכמו שנלחמים במשפחות הפשע וכמו שיש למשטרת ישראל סדר עדיפות שעבר בוועדה הזאת, סדר עדיפות לפי דעתי ראוי לפעילות המשטרה השנה ובשנים הקרובות, העובדה שבסדר העדיפויות הזה אין שום התייחסות למה שקורה ביהודה ושומרון נראה לי דבר לא נכון, נראה לי דבר שנותן תחושה של הקלת ראש או קלות דעת או זלזול או חוסר התייחסות רצינית מספיק לאירועים הקשים שאנחנו עדים להם בשטחים.

אופיר פינס-פז: אני רוצה שתדעו, אנשים שעושים את הפעילות האלימה הזו, כשהם רואים את התגובה של מערכות אכיפת החוק הם רואים בזה חולשה.

אופיר פינס-פז: הם רואים בזה דבר שמעודד את הפעילות שלהם.

אופיר פינס-פז: הם מרגישים שאין הרתעה כנגדם, אין כנגדם שימוש ביד קשה, לא של מערכת אכיפת החוק, לא של מערכת המשפט.

אופיר פינס-פז: העובדה כפי שהתבטאה בתקשורת שיודעים בדיוק מי נכנס לכפר הערבי וירה, יודעים את השמות של היורים, של אלה ששברו, של אלה שהרסו, ולא ממצים איתם את הדין, לא עצרו אותם, לא מתכוונים להגיש כנגדם כתב אישום, אם זו באמת המציאות – את הדברים האלה נרצה לשמוע, זה דבר שמשדר חולשה.

אופיר פינס-פז: זה דבר שמתפרש על ידי הצד השני כמתן גושפנקא להמשך פעילות אלימה.

אופיר פינס-פז: הדבר הזה הוא בלתי נסבל, הוא חייב להיעצר ולכן התכנסנו כאן.

אופיר פינס-פז: הדבר השני שאנחנו רוצים לברר זה את מערכת היחסים בין הצבא לבין המשטרה.

אופיר פינס-פז: לא יכול להיות שהדברים יפלו בין הכיסאות.

אופיר פינס-פז: לא יכול להיות שהצבא יגיד שהמשטרה צריכה לטפל והמשטרה תגיד הצבא צריך לטפל ובסוף אף אחד לא יטפל.

אופיר פינס-פז: זה דבר בלתי מתקבל על הדעת.

אופיר פינס-פז: וגם מערכת היחסים מול ראשי הקהילה, מול ראשי היישובים, מול ראשי מועצת יש"ע.

אופיר פינס-פז: מהניסיון שאנחנו מכירים ממקומות אחרים בעולם – שיתוף פעולה בין כוחות אכיפת החוק לבין ראשי הרשויות לבין הגורמים הנבחרים הוא חיוני כדי למגר תופעות שליליות וקיצוניות.

אופיר פינס-פז: אני לא רוצה להיכנס כרגע לדוגמאות בעולם, אנחנו מכירים אותם אבל בדוגמאות בארץ הדבר הזה חייב לקרות.

אופיר פינס-פז: ראש הממשלה אמר אתמול אמירה מאוד קשה אבל הוא אמר אותה.

אופיר פינס-פז: שבישראל לא נאפשר עריכת פוגרומים בפלסטינים או בלא יהודים.

אופיר פינס-פז: הדבר הזה הוא חד משמעי, צריך לעמוד מאחורי הדברים האלה, צריך להתייצב מאחוריהם, כשראש ממשלה אומר אותם זה סדר עדיפות מחייב ואני מאוד מקווה שהאמירה הזאת תתורגם למדיניות ברורה של גורמי אכיפת החוק בשטחים.

אופיר פינס-פז: אכיפת החוק זה לא רק בתוך מדינת ישראל אלא גם בשטחים שהם לא חלק ממדינת ישראל אבל נמצאים באחריותנו ובשליטתנו.

אופיר פינס-פז: עד כאן הפתיחה.

אופיר פינס-פז: אדוני סגן שר הביטחון, בבקשה.

מתן וילנאי: אני מציע שקודם נשמע את המשטרה.

אופיר פינס-פז: קצין אגף חקירות ומודיעין במחוז ש"י של המשטרה, בבקשה.

איציק רחמים: בדקות הקרובות אציג את הסוגיה של אכיפת החוק כלפי מפרי סדר ישראלים באזור יהודה ושומרון.

אופיר פינס-פז: מי מפקד מחוז ש"י היום?

אופיר פינס-פז: למה הוא לא מצא לנכון להגיע?

איציק רחמים: הוא נמצא בסגל הספ"ק הארצי ולא יכול היה להגיע.

איציק רחמים: אומר מספר משפטים בנושא של אכיפת החוק ואם נרצה להיכנס לפרטים של יצהר ושל ימין שמאל בחברון – נמצאים פה נציגי חברון וממ"ר שומרון.

אופיר פינס-פז: נרצה שתתייחסו בקצרה.

איציק רחמים: יש ריבון ויש דין באזור יהודה ושומרון.

איציק רחמים: הריבון הוא אלוף פיקוד מרכז.

איציק רחמים: כדי לממש את האחריות לאכיפת החוק יש לו את המושג שנקרא אצלנו "4 רגליים", זה צה"ל, שב"כ, המנהל האזרחי והמשטרה.

איציק רחמים: אני משרת הרבה זמן ביהודה ושומרון, יש ישיבות עיתיות עם צה"ל, דנים בכל הסוגיות של אכיפת החוק בהיבט הביטחוני, ההיבט הפלילי ובהיבט של אכיפת החוק כלפי מפרי סדר ישראלים - ימין ושמאל.

איציק רחמים: אנחנו דנים בסוגיות האלה בכל רמת החטיבות, אוגדה ופיקוד מרכז כאשר אלוף פיקוד מרכז מוביל את הדיונים ואת הישיבות בסוגיה הזאת.

איציק רחמים: מי שמשתתף שם זה אנוכי, ממ"ז ומפקדים טריטוריאליים בהתאם לסוג הנושא.

איציק רחמים: מחוז ש"י בשמונה חודשים אחרונים מטפל ביחד עם 4 רגליים, 4 גורמים אלה, ב-11,000 תיקים.

איציק רחמים: 11,000 תיקים אנחנו מצליחים לפענח, זה אחוז די גבוה, כמעט 70% מהתיקים.

איציק רחמים: כלומר 70% מכלל התיקים יודעים את זהות החשודים.

איציק רחמים: ב-8 החודשים האחרונים מערכת התביעה הצבאית ומערכת התביעה המשטרתית והפרקליטות הגישו 3700 כתבי אישום כנגד נאשמים בתיקים בכל הקטגוריות שזה אחוז גבוה בכל קנה מידה.

איציק רחמים: אם אתייחס לסוגיה של תיקים של סד"צ ישראלי ימין שמאל, מתוך הנתח של 11,000 תיקים, 400 תיקים הם תיקים סד"צ ישראלי ימין שמאל.

אופיר פינס-פז: מה זה סד"צ ישראלי ימין שמאל?

איציק רחמים: כל מה שקשור לעבירות של הסדר הציבורי באזור יהודה ושומרון, אכיפת החוק על רקע עבירות ביולוגיות - - -

דוד רותם: תיסע בימי שישי לבילעין, אדוני היושב ראש, תראה מה זה הפרות סדר ישראליות.

איציק רחמים: גם זה בתוך הנתונים.

דב חנין: זה הצבא בדרך כלל.

דוד רותם: לא אדוני, זה מצד הבריונים שמיובאים מחוץ לארץ על ידיכם.

איציק רחמים: ב-8 חודשים יש 400 תיקים בקטגוריה הזו לעומת 366 תיקים אשתקד באותה תקופה, זו עלייה של 11% וכאן יש מטרה לעלות כמה שיותר, לחשוף כמה שיותר עבירות על מנת לאתר חשודים ולמצות את הדין.

מתן וילנאי: כמה יושבים בכלא כתוצאה מזה?

איציק רחמים: אני אגיד.

איציק רחמים: מתוך ה-400 תיקים כ-36 תיקים הם תיקים שנפתחו כנגד פעילי שמאל ישראלים וזרים.

איציק רחמים: השאר הם כנגד פעילי ימין.

דוד רותם: כמה זמן יש את ההתפרעויות בבלעין כל יום שישי?

דוד רותם: מה התקופה שאנחנו סופרים אחורה?

איציק רחמים: בילעין זה רצף של כמעט 3, 4 שנים ונעלין זה לאחרונה.

דוד רותם: וזה מה שתפסתם - 36 איש?

איציק רחמים: אם תיתן לי להשלים - - -

אופיר פינס-פז: התשובה היא כן.

דוד רותם: יש שם מאות רק שהמשטרה לא מנסה - - -

אופיר פינס-פז: בוא נשמע את הנתונים אחרי זה נאפשר לכם לדבר.

מתן וילנאי: אני רוצה שהצבא גם יציג את הנתונים של התנפלויות על חיילי צה"ל?

דוד רותם: כן.

מתן וילנאי: על חיילי צה"ל, אתה יודע שזה קיים?

דוד רותם: אני לא יודע שזה קיים, גם אתה לא יודע שזה קיים, אני רוצה שתציג את הנתונים.

מתן וילנאי: אז תקבל דיווחים לפי דקות וגם אתה נגד זה, אני לא מאמין שלא.

דוד רותם: בוודאי שאני נגד זה.

מתן וילנאי: יפה, אז צריך לטפל בזה.

דוד רותם: אני יודע שזה לא קורה.

דוד רותם: ובבילעין לא צריך לטפל?

דוד רותם: שם מרביצים וזורקים אבנים על חייל צה"ל ואתם לא עושים כלום.

אופיר פינס-פז: חברים, תפסיקו להלהיט את האווירה, אנחנו רוצים לשמוע את הנתונים ולקיים דיון.

איציק רחמים: מרבית התיקים נפתחים במרחב חברון ובמרחב שומרון.

איציק רחמים: אני יכול להגיד משהו על אפקטיביות הטיפול נכון להיום.

איציק רחמים: נכון להיום יש עלייה בהיקף הבקשות למעצר עד תום ההליכים וכתבי האישום.

איציק רחמים: רק בנושא של הסדר הציבורי אנחנו בעלייה של 87% בכתבי האישום.

איציק רחמים: עלינו מ-47 כתבי אישום באותה תקופה אשתקד ל-82 כתבי אישום, ומ-61 נאשמים בכתבי האישום ל-109 נאשמים בכתבי האישום.

איציק רחמים: יש פה איזושהי מגמה של עלייה באפקטיביות הטיפול, יש ראיות טובות יותר והגשת כתבי אישום על ידי הפרקליטות אבל מרביתם על ידי מחלקת תביעות ש"י.

איציק רחמים: אם נסתכל מעט על הבקשה למעצר עד תום ההליכים אנחנו מגיעים כבר ל-30 מקרים של מעצר עד תום הליכים בנושא של סד"צ ישראלי ואפשר להגיד שב-8 חודשים כבר הסתיימו הליכים משפטיים ב-40 כתבי אישום.

מתן וילנאי: כמה יושבים עכשיו בכלא?

איציק רחמים: אני לא יכול להגיד לך בדיוק כמה, אין לי את הנתון.

איציק רחמים: אני יכול לתת את הנתון שבערך ב-40 תיקים הסתיימו ההליכים המשפטיים של השנה הזו, וסיפרתי על הבקשות למעצר עד תום ההליכים.

איציק רחמים: אני יכול להגיד שיש מדיניות ברורה של אלוף הפיקוד.

איציק רחמים: אנחנו שותפים לדיונים.

איציק רחמים: לגבי הנושא של אכיפת החוק, מחוז ש"י לא שותף להאשמות שכרגע אנחנו שומעים במערכת התקשורת, לגבי האשמה בצה"ל או צה"ל והמשטרה, אנחנו לא שותפים לסוגיה הזאת.

אופיר פינס-פז: אבל צה"ל אמר דברים ברורים על המשטרה.

אופיר פינס-פז: יש לך תגובה לדברים האלה?

איציק רחמים: כן.

איציק רחמים: שמעתי את אלוף הפיקוד אתמול, אני שומע אותו בישיבות, הוא דיבר ברוח של שיתוף פעולה בין 4 רגליים באזור יהודה ושומרון לאכיפת החוק והסדר הציבורי.

איציק רחמים: הוא גם מדבר על חוזקות, חולשות שיש למערכת לכולנו.

איציק רחמים: בין היתר הוא מדבר על כך שיש מקום לחזק את מחוז ש"י בסד"ק נוסף ובאמצעים כדי שנטפל ביחד עם צה"ל בהיקף ובתדירות גבוהים.

אופיר פינס-פז: ומה התחושה שלך?

אופיר פינס-פז: שצריך לחזק את מחוז ש"י מבחינת כוח אדם וכלים ואמצעים?

איציק רחמים: אין ספק, על דעת כל הגורמים, מחוז ש"י צריך להעלות את סד"ק על כוחות והאמצעים.

איציק רחמים: יש עבודות מטה בסוגיה הזאת.

איציק רחמים: בעבר הצענו להכפיף חלק מפלוגות מג"ב באזור יהודה ושומרון למשטרה, להפעיל אותן במוקדי חיכוך מוכרים ששם הנוכחים תקטין את היקף האירועים ונצליח לטפל בכל מה שקשור לעניין של מעקב, מעצרים וביסוס הראיות.

איציק רחמים: זה חלק מהפתרונות.

איציק רחמים: יש גם פתרונות בהיבט המשפטי של הסוגיה.

איציק רחמים: אתם בוודאי יודעים שבמחוז ש"י יש צוותים שבנויים רק כדי לטפל בקטגוריה של העבירה הזאת.

איציק רחמים: בכל מרחב יש קצין ו-4, 5 חוקרים שזה כל תחום עיסוקם.

איציק רחמים: הפעילות שלנו באופן שוטף עוברת תהליכים של בדיקה על ידי הוועדה לאכיפת החוק בראשותו של שי ניצן שאנוכי חבר בוועדה וגם נציגי צה"ל.

איציק רחמים: באופן כללי אלו הנתונים.

איציק רחמים: אנחנו יודעים להגיד היכן אנחנו חזקים, היכן אנחנו חלשים ומה טעון שיפור.

אופיר פינס-פז: אבל כמי שעוסק בזה שנים רבות, מה קורה שם?

אופיר פינס-פז: יש שם עליית מדרגה?

איציק רחמים: בתקופה האחרונה אנחנו מזהים עליית מדרגה בהיקף האירועים ביחס לתקופה של המחצית הראשונה של השנה.

איציק רחמים: אנחנו מזהים שחלק גדול מהאירועים הם על רקע סכסוכי קרקעות באזור יהודה ושומרון.

איציק רחמים: אנחנו יודעים לזהות את מוקדי החיכוך ואנחנו גם מזהים נקודות נוספות שקשורות לעניין של הפרות הסדר על רקע תווי הגדר שנבנה באזור יהודה ושומרון.

איציק רחמים: בגדול אני יכול להגיד: אלה המוקדים שאנחנו עוסקים בהם ביחד עם הצבא.

איציק רחמים: אפשר לזהות היכן המוקדים ולהתמודד גם בנוכחות ובבולטות וגם בכלים משפטיים נוספים של הסוגיה מול שי ניצן.

אופיר פינס-פז: תודה, השלמות של המשטרה, קצין אגף החקירות והמודיעין בחברון, בבקשה.

יעקב בן משה: אם נתחיל עם נתונים יבשים, אנחנו מזהים בחברון בשנה שנתיים האחרונות דווקא ירידה בכמות האירועים.

יעקב בן משה: אני יכול להגיד שבשנת 2007 הייתה לנו ירידה של למעלה מ-20% לעומת 2006 בכמות התיקים שנפתחו.

יעקב בן משה: הירידה הזאת נמשכת גם בשמונת החודשים שחלפו עד עכשיו ב-2008.

יעקב בן משה: נכנס גורם חדש לתוך הסכסוך או האירועים בתוך חברון וקצין אח"מ ש"י התייחס לזה, גם ארגוני השמאל נכנסו לפעולה בחברון והדבר יצר איזשהו חיכוך בין אנשי ימין לאנשי שמאל.

יעקב בן משה: אנשי השמאל ביקשו ולאחר הסכמות של המשטרה והפרקליטות הם עורכים ביקורים ביישוב היהודי בחברון, דבר שיצר אנטגוניזם גדול מצד היישוב היהודי אבל למרות הקושי באבטחה, לאחר שמשטרת חברון היא הבטיחה היא גם עמדה בזה, יושבים כאן אנשי השמאל, והארגון של שוברים שתיקה מקיים סיורים ביישוב.

יעקב בן משה: בהתחלה זה צלע אבל הביקורים האחרונים עם אבטחה גדולה של משטרת חברון עוברים עם הפרעות, עם תקלות אבל עוברים.

יעקב בן משה: אני מתאר לעצמי שהדברים האלה יימשכו.

יעקב בן משה: פה ושם אנחנו שומעים התנגדויות של אנשי הימין ביישוב היהודי בחברון.

אופיר פינס-פז: תודה, פרקליטות.

גלעד שירמן: גם בהיבט הזה של הטיפול בחברון יש ניסיון, כרגע במסגרת עתירה לבג"ץ שהוגשה על ידי ארגון שוברים שתיקה שביקש שיאפשרו לו לסייר בחברון, אנחנו עושים איזשהו פיילוט שבמסגרתו מנסים לתאם, זה ויכוח משפטי, לא ניכנס אליו אם הם צריכים לתאם או לא.

גלעד שירמן: הנחנו את הויכוח בצד, גם העותרים הניחו את הויכוח בצד, הם מוכנים לעשות איזושהי תקופת מבחן שבמסגרתה יהיו סיורים משותפים.

גלעד שירמן: זה לא מושלם, זה לא עובד פיקס אבל בינתיים אף אחד מהצדדים עוד לא שבר את הכלים.

אופיר פינס-פז: ומה באשר לכתבי אישום ומה קרה בבתי המשפט?

גלעד שירמן: כתבי האישום זה בעיקר הנתונים שנמסרו מהמשטרה, כמו שאמר נציג המשטרה, בדרך כלל התיקים האלה מנוהלים על ידי מחלקות התביעות של המשטרה, לא על ידי הפרקליטות.

גלעד שירמן: אין לי נתונים מספריים - - -

איציק רחמים: 7 כתבי אישום על ידי הפרקליטויות, השאר זה הכל תביעות מחוז ש"י.

גלעד שירמן: אחוז ניכר ביותר על ידי המשטרה.

אופיר פינס-פז: יש פה מישהו מהתביעה המשטרתית?

אופיר פינס-פז: לא.

אופיר פינס-פז: לא נתת לנו תשובה למה הבחור שירה אחרי האירוע בשלהבת לא נעצר.

איציק רחמים: אני יכול לתת לך תשובה אבל מאחר שממ"ר שומרון פה והוא פיקד על האירוע הוא יוכל להתייחס.

אופיר פינס-פז: בבקשה.

אלברט אוחיון: אם אתייחס להמשך החקירה, זהות החשודים ידועה.

אלברט אוחיון: עשינו מספר פעולות לבצע מעצר, אנחנו נמצאים כרגע בגזרה, אנחנו עדיין פועלים בכיוונים כאלה ואחרים כדי לבצע את המעצר.

אלברט אוחיון: יש שם נושא של גביית עדויות מהפלסטינים שאנחנו צריכים להשלים את העדויות.

אלברט אוחיון: לגבי נושא יחסי העבודה שלנו עם הצבא, אני רוצה לציין שמרחב שומרון עובד עם 4 חטיבות ועם 2 אוגדות והיחסים שלנו הם מאוד טובים.

אלברט אוחיון: אנחנו עושים איתם תחקירים משותפים, הערכות מצב משותפות והיחסים מצוינים.

אופיר פינס-פז: מה עם הסמג"ד ששבר את היד בשבוע שעבר, זה בגזרה שלך?

אלברט אוחיון: לא.

אופיר פינס-פז: מתן, אתה רוצה להציג את עמדת הצבא, אתה רוצה לפתוח ולתת למישהו מהצבא להמשיך, בבקשה.

מתן וילנאי: מה שקורה שם בשטח זו פריעת חוק מוחלטת.

מתן וילנאי: יש לי פה דיווחים מיומני המבצעים של הצבא.

מתן וילנאי: "במהלך סיור שערך פקח המנהל האזרחי בליווי כוח צבאי הוא הותקף על ידי 20 צעירים יהודיים שהתגוררו במקום" זה יד יאיר.

מתן וילנאי: "נגרם נזק לרכבו של הפקח, תקר ב-2 גלגלים, לפקח לא נגרם נזק פיזי.

מתן וילנאי: אחד הנערים ניסה לתקוף את כוח הליווי הצבאי בסכין וכן כלבו של אחד המתיישבים תקף את מפקח הכוח שנפצע עקב כך ברגלו.

מתן וילנאי: בנוסף נתלשו ונגנבו משקפיו.

מתן וילנאי: הפקח הגיש תלונה למשטרה" – בסדר גמור.

מתן וילנאי: "בעקבות אירוע אכיפה ביד יאיר התפרעו מתיישבים ב-2 אירועים שונים.

מתן וילנאי: כ-20 תושבים מבית אל פרצו בכוח את מחסום בית המשפט והגיעו רגלית עד צומת איו"ש, בנקודה זו שבה דרך ציר אמ"ן.

מתן וילנאי: ..

מתן וילנאי: תוך שהם מאובטחים על ידי 3 סיורי צה"ל שהוקפצו למקום.

מתן וילנאי: במוצב חורש ירון בגזרת בנימין הגיעו 6 כלי רכב ולצידם עשרות מתיישבים שניסו לפרוץ לבסיס באלימות.

מתן וילנאי: " זה יהודים דרך אגב, הבסיס הוא של צה"ל למי שלא הבין.

מתן וילנאי: "המג"ד הוכה ודחף קצין צה"ל שנפצע ונשברה ידו, נגנבה מצלמה, סגרו את זרם המים למוצב.

מתן וילנאי: " זה הכל מתיישבים יהודים נגד חיילי צה"ל ששומרים עליהם.

חיים אמסלם: זה היה בעקבות איזושהי פעולה?

מתן וילנאי: חבר הכנסת דוד רותם חסר לי כרגע - - -

אופיר פינס-פז: הוא יצא.

מתן וילנאי: הוא שכן שלי מהבית בירושלים כשהייתי ילד, אבל אלה דברים שאף אחד מאיתנו לא מקבל אותם ויכולים לייפות את זה כמה שרוצים.

מתן וילנאי: יש פה עניין שפוגעים בחיילי צה"ל שתפקידם להגן.

מתן וילנאי: מתחילה פה תופעה מדאיגה מאין כמותה ושאף אחד לא יעשה את עצמו בעניין הזה.

מתן וילנאי: אנחנו יודעים על מנהיגי מתנחלים שכבר לא יכולים לעמוד מול האלימות ומול ביתו של אלוף פיקוד מרכז, בתוקף חוק, יש הפגנה קבועה.

מתן וילנאי: הייתי אלוף פיקוד 5 שנים, לא הייתי מוכן דקה שתהיה הפגנה מול הבית שלי ולא מערכת המשפט ולא המערכת המשטרתית יודעת איך לטפל בדבר הזה.

מתן וילנאי: נראה לי בלתי סביר לחלוטין.

מתן וילנאי: אני חושב על האלוף הזה שמשרת בצבא מתוך אמונה, שיש לו אישה, שיש לו ילדים, שחי את חייו שממילא הם לא נורמלים כי הוא אלוף פיקוד, אז אנחנו מדינת ישראל לא מסוגלים להגן עליו.

מתן וילנאי: ושכל אחד מכם ישים את עצמו במקום אותו חייל או הקרחים או שערות השיבה יחשבו על הבנים שלהם.

חיים אמסלם: כלפי מי אתה מפנה את הטענה?

מתן וילנאי: אני מספר עובדות.

חיים אמסלם: אבל צריך לטפל בהן.

מתן וילנאי: טוב שחבר הכנסת רותם חזר אלינו.

מתן וילנאי: אין ספק שבניגוד לסטטיסטיקה כזו או אחרת יש עלייה דרמטית באירועים של הפרות סדר ביהודה ושומרון הן נגד פלסטינאים והן נגד חיילי צה"ל.

מתן וילנאי: שני הדברים הם בלתי מתקבלים על הדעת ואם אנחנו, ומה שאני הולך להגיד כרגע זאת עמדת משרד הביטחון, לא נערך היערכות חירום במשטרה, במערכת אכיפת החוק, בצבא, היערכות חירום לטפל בדבר הזה - עוד שנה לא נדע איפה לקבור את עצמנו, כולל אלה שמנסים להגן על זה.

מתן וילנאי: לא נדע איך להסביר לעצמנו מה קרה לנו.

מתן וילנאי: לכן מה ששר הביטחון הורה זה קודם כל לבקש, והעניין של 4 הרגליים שאלוף הפיקוד מציג זה בהחלט התפיסה ואני מקבל אותה במאה אחוז ואני שמח על התיאור של המשטרה בעבודה מול האוגדה והחטיבה, זה נראה לי בסדר גמור.

מתן וילנאי: אני מבקש מהמשטרה לחזק את הפעילות במחוז ש"י שהוא כנראה חלש יותר.

מתן וילנאי: מערכת המשפט צריכה להגיב במהירות והשר הורה להקים צוות מיוחד של היועץ המשפטי של המשרד לעסוק בדברים האלה.

מתן וילנאי: אני אומר לכם, מעבר לכל המילים יש את השאלה הפשוטה, כמה יושבים עכשיו בבתי הכלא אחרי שתקפו חיילי צה"ל?

מתן וילנאי: אחד לשנה?

מתן וילנאי: אחד לחודש?

מתן וילנאי: אני רוצה את התשובה על זה.

מתן וילנאי: אני מנחש שאני יודע אותה, דרך אגב.

מתן וילנאי: אני מנחש.

מתן וילנאי: אני שמח על היוזמה של חבר הכנסת פינס יושב ראש הוועדה לקיים את הדיון ונכון שזה בוועדת הפנים כי זו סוגיה של אכיפת חוק משטרתית אם כי ברור שהצבא הוא הריבון בשטח והתפיסה של 4 רגליים היא 100% נכונה.

מתן וילנאי: החיילים מגנים על המתיישבים, מגנים על ישראלים באשר הם שם והמשטרה עושה את הסדר הציבורי, מה שנקרא פה סד"צ – זה סדר ציבורי.

מתן וילנאי: וחייבים להגביר את שיתוף הפעולה המודיעיני לא נגד מחבלים, נגד אזרחי המדינה על מנת להביא למעצרים ולהגביר את האכיפה ביהודה ושומרון והמצב הוא הרבה יותר ממדאיג.

דוד רותם: לא נגד מחבלים כי נגד מחבלים ישחררו אותם אחר כך כמחווה.

אופיר פינס-פז: סגן היועץ המשפטי באיו"ש, אתה מוכן להגיד משהו בעניין המשפטי?

דורון בן ברק: בהתאם לנוהל אכיפת חוק כפי שהטיב לתאר ניצב משנה רחמים, מי שאמון בשטח זה משטרת ישראל שעובדת איתנו בשיתוף פעולה מלא ונאלצת להתמודד עם הסד"ד המצומצם שלה בתופעות אלה שלאחרונה הסלימו עד לאירוע החמור ביד יאיר.

דורון בן ברק: צה"ל כמובן, בהיעדר משטרה בשטח ובהתאם לנוהל אכיפת חוק, שעה שאין משטרה במקום, עושה כל שביכולתו כדי למנוע תופעות אלה, בין אם זה אלימות כלפי פלסטינים ובין אם זה אלימות כלפי ישראלים.

דורון בן ברק: בין היתר הוא נאלץ להתמודד גם עם ההפרות בבילעין שחיילים נאלצים להתמודד עם אלימות כל יום שישי וגם עם אלימות מצד הימין.

דורון בן ברק: בהמשך לכך, כאשר יש ראיות מספיקות, וזה הדבר שיוצר את הפערים בנתונים, רק כאשר יש ראיות מתאימות אפשר להמשיך בהליכים משפטיים שיכולים להוביל למעצר ולהעמדה לדין.

דורון בן ברק: לצערנו הרבה פעמים אין לנו מספיק ראיות ולכן היכולת שלנו מוגבלת להמשיך את ההליכים האלה ובית המשפט כאשר אין לו ראיות משחרר את האנשים ממעצר.

דורון בן ברק: כאן אנחנו נכנסים לפעילות משולבת עם משרד המשפטים, עם המשטרה, עם המנהל האזרחי ביחד כמובן עם הצבא והחיילים במקום.

אופיר פינס-פז: באים מתנחלים, שוברים יד לסמג"ד, צה"ל הגדול של מדינת ישראל מה הוא עומד בשילוב ידיים?

אופיר פינס-פז: אני לא מצליח להבין, הוא אומר, נקרא למשטרה.

אופיר פינס-פז: אני רוצה להבין מה קורה פה.

אופיר פינס-פז: באים אנשים, שוברים יד לסמג"ד, מרביצים באלימות לחיילי צה"ל, אני רוצה להבין, מה חיילי צה"ל הופכים להיות, דחלילים?

אופיר פינס-פז: אני רוצה להבין, למה הם לא נוקטים בכלים הכי אלמנטריים, הכי סבירים.

אופיר פינס-פז: אני לא אומר חס וחלילה להשתמש בכוח בלתי סביר אבל, מה זה?

מתן וילנאי: אני אדבר בתור חייל כי בעניין הזה אני מסתכל בעיניים של חייל.

מתן וילנאי: הוא התנדב ליחידה לוחמת כדי להילחם ביהודים?

מתן וילנאי: הוא נבוך, בעדינות אני אומר את זה, וכתוצאה מזה יש הוראות ברורות, הן של מפקד האוגדה והן של אלוף פיקוד המרכז מגובה על ידי הרמטכ"ל, זה ברור, ועל ידי שר הביטחון, שבמקרים אלה חיילים אלה ייאלצו לעסוק במעצר של יהודים אלא אם יש משטרה בשטח וזה התיאום עם המשטרה.

מתן וילנאי: אם אין ברירה חיילים ייאלצו לעצור אותם.

מתן וילנאי: אני אומר לך שהחיילים נבוכים כשהם נקלעים למצב הזה.

מתן וילנאי: הם לא חשבו שהם הלכו לצנחנים כדי לעצור יהודים, שדרך אגב יכול להיות שהוא איש מילואים אצלו ביחידה, גם את זה צריך לדעת, וזה מצב מביך.

מתן וילנאי: יש הוראה ברורה לעצור, כן לעצור, צריך לתת את הגיבוי החוקי לזה ואני מניח שהוא קיים.

אופיר פינס-פז: תודה, חבר הכנסת רותם, בבקשה.

דוד רותם: סגן שר הביטחון אמר: אני אדבר כחייל.

דוד רותם: אני אדבר כמתנחל.

דוד רותם: אחד הדברים שאני גאה בהם זה שאני מתנחל.

מתן וילנאי: שנמצא באחד הג'יפים שפורץ למוצב – אתה לא תהיה שם.

דוד רותם: אני לא אפרוץ למוצב, אני לא בטוח שמישהו אחר פרץ למוצב.

דוד רותם: חיכיתי שתיתן לי את הדיווח כל דקה, כל שעה, איפה הם עשו את זה, זה יהיה הרבה יותר חמור, לא שמעתי את הנתונים האלה.

דוד רותם: רבותי היקרים, אתם מדברים על המתנחלים, סגן היועץ המשפטי של איו"ש מדבר על הימין.

דוד רותם: תגידו לי, כמה מתנחלים יש ביהודה ושומרון?

דוד רותם: 250,000.

דוד רותם: כמה מתוכם מעורבים בדברים האלה?

דובר: שלושה.

דוד רותם: תודה רבה, אז קודם כל בואו לא נדבר על מתנחלים משום שאני אחרת אדבר אתכם, אתם מבינים שתושבי נתניה זה פושעים וקדימה זה רק נוכלים.

דוד רותם: בואו נשים את הדברים בפרופורציה הנכונה.

דוד רותם: המעשים שנעשו, אם נעשו - - -

מתן וילנאי: יש לך ספק אם הם נעשו?

דוד רותם: אני עוד לא ראיתי חקירת משטרה בעניין, עוד לא ראיתי החלטות בעניין, עוד לא ראיתי חקירה בעניין.

דב חנין: זאת הבעיה, על זה אנחנו בוכים.

מתן וילנאי: לכן אנחנו יושבים פה.

דוד רותם: אני מודה לכם על הסיוע.

דב חנין: אנחנו שמחים שגם אתה מצטרף לדרישה.

דוד רותם: אין ספק ואין אדם אחד שגר ביהודה ושומרון שלא מגנה התקפה על חיילי צה"ל.

אופיר פינס-פז: אתה מסכים איתי שאתמול אף מתנחל לא גינה את ההתקפה על הכפר הפלסטיני.

דוד רותם: אני אגיע גם לזה.

דוד רותם: אז קודם כל בואו לא נדבר על המתנחלים ולא נדבר על הימין.

דוד רותם: יש גם ביהודה ושומרון פורעי חוק.

דוד רותם: אין שום ספק.

דוד רותם: אבל צריך לשים את הדברים בפרופורציה ואל תדברו לי על המתנחלים ואל תדברו לי על הימין.

דוד רותם: מה אתם מדברים.

דוד רותם: יש אחוז מסוים קטן של עבריינים שצריך לתפוס אותו ולהכניס אותו לכלא.

דוד רותם: אבל רבותי, יש לכם מתחת לידיים כל יום שישי במשך שנה, שנתיים, שלוש, בריונים שמכים חיילי צה"ל, גם בבילעין וגם בנעלין.

דוד רותם: כל יום שישי.

דוד רותם: אנרכיסטים שמיובאים מכל העולם, אנשי שמאל שמגיעים, מה אתם עושים איתם?

דוד רותם: כמה תיקים אמרת איציק יש נגד האנשים האלה?

איציק רחמים: 36.

דוד רותם: כמה אנשים כאלה נמצאים שם כל יום שישי וזורקים אבנים שיכולתם לתפוס?

דוד רותם: לא עשיתם כלום כי עליהום יש על המתנחלים ועל הימין, אין עליהום על הפורעים האחרים.

דוד רותם: עם כל הכבוד, אדוני סגן שר הביטחון, את המודיעין ואת שיתוף הפעולה להפעיל נגד היהודים, לא נגד המחבלים.

דוד רותם: זו אמירה שאמרת.

דוד רותם: אני מוכרח לומר שאני מזועזע.

דוד רותם: האם אי פעם יצאו אותם פורעים שאנחנו צריכים לגנות אותם ולהכניס אותם לכלא, לא כתגובה על מעשי מחבלים?

דוד רותם: על מה אתה מדבר?

דוד רותם: האנשים האלה קמו בבוקר והחליטו שהם הולכים להרביץ מכות?

דוד רותם: לא תפסתם את אותו אחד שדקר את הילד רק השבוע.

דוד רותם: תפסתם אותו?

דוד רותם: איפה הוא?

דוד רותם: הרי אתם פוחדים להיכנס לכפר הערבי, גם המשטרה וגם הצבא פוחדים להיכנס.

דוד רותם: עלינו זורקים אבנים כל יום ואתם לא עושים כלום.

דוד רותם: אנחנו באים לדווח נותנים לנו פתק ללכת לקבל שמשה חדשה.

דוד רותם: מה אתם עושים למען זה?

דוד רותם: בחברון, מי גורם לכל ההתססה?

דוד רותם: אנשי הימין או אנשי השמאל?

דוד רותם: מה עשיתם איתם?

דוד רותם: עצרתם אותם?

דוד רותם: שום דבר לא.

דוד רותם: נוח לכם נורא להכות במתנחלים, זה דבר שהוא נורא נוח.

דוד רותם: כל התקשורת תדווח שסגן שר הביטחון אמר ננקוט יד קשה.

דוד רותם: כבר נקטתם יד קשה הרבה פעמים, במה הצלחתם?

דוד רותם: מנעתם את הפעולות האלה?

דוד רותם: לא מנעתם את הפעולות האלה כי אתם לא מונעים את הפעולות של הצד השני.

דוד רותם: אספר לכם סיפור מזעזע.

דוד רותם: בשבוע זה רצו לעשות הפגנה ליד הבית של אלוף פיקוד המרכז.

דוד רותם: שערורייה.

דוד רותם: אבל מה עשתה משטרת ישראל החכמה?

דוד רותם: עמדה בצומת לפיד וכל מי שהגיע לשם עם כיפה וזקן או עם כיפה לבד - עיכבו אותו לחמש שעות לבדיקה.

דוד רותם: אנשים תמימים, נסעו הביתה.

דוד רותם: למה?

דוד רותם: כי אולי אתה נוסע להפגין שם.

דוד רותם: אילו היו עושים את זה לפלסטינאים, חבר'ה, אתם כבר הייתם מטפסים פה על כל המדינה.

דב חנין: עושים את זה כל יום.

דוד רותם: הייתם מטפסים על כל המדינה.

אופיר פינס-פז: עכשיו הצלחת להצחיק אותנו.

יוסי ביילין: זה באמת קומדיה.

דוד רותם: מעולם לא עצרתם סתם אנשים פלסטינים, בחיים לא.

אופיר פינס-פז: טוב לסיים כל נאום בבדיחה, זה משרה אווירה טובה.

אופיר פינס-פז: תודה רבה, נציגת שלום עכשיו, רכזת צוות מעקב התנחלויות, בקשה.

חגית עופרן: רק הערה בקשר לעניין המודיעיני.

חגית עופרן: נדמה לי שהכשל המודיעיני הוא לגבי הפעילות של אנשי השמאל בשטח.

חגית עופרן: לא מדובר במתפרעים מימין ומתפרעים משמאל וצריך לטפל בהתפרעויות.

חגית עופרן: מדובר באנשי שמאל, נשמח לספר לכם בדיוק כל מה שאנחנו עושים, זה לא סוד.

חגית עופרן: אנחנו באים לשם להיות עם הפלסטינים או בחברון כדי לראות מה קורה שם ואנחנו מותקפים על ידי אנשי הימין.

חגית עופרן: אנחנו באים כי פלסטינים כבר לא מעזים לגשת לשדות שלהם כי הם מקבלים מכות וכשאנחנו נמצאים המכות הן קצת אחרות כי אנחנו יהודים וישראלים והדרך של הצבא והמשטרה להתמודד עם האלימות שמופנית כלפי הפלסטינים וכלפי הישראלים שנמצאים שם היא פשוט למנוע מהישראלים את הכניסה לשם.

חגית עופרן: בחודשים האחרונים יש צו שטח צבאי סגור שסוגר את כל מרחב דרום הר חברון בשבת, אני יודעת שזה בטח מדאגה לחילול שבת, וזה דבר ראוי, אבל לא ראוי לסגור אזור שלם ליהודים משום שאולי הם יבואו ויעזרו לאיזה פלח להתקרב לשדות שלו - - -

דוד רותם: הם לא יעזרו לפלח, אתם מסיתים - - -

חגית עופרן: אם יבדקו בדיקה מודיעינית את הפעילות של אנשי השמאל בשטח תראו שלא מדובר בהסתות ולא מדובר בשום התפרעויות כי אם פעילות הומניטרית גרידא ואין מקום לבוא בגלל ההתקפות, בגלל שזה לא נוח לתושבי חברון – אין מקום לעצור את זה.

חגית עופרן: רציתי להעיר גם שיש סיכוי שהירידה ב-20% מהמקרים בתוך העיר חברון קשורה בזה שבאמת יש נוכחות של ישראלים כל הזמן שם.

חגית עופרן: אתם צוחקים אבל באמת, יש שם מצלמות פתאום כל הזמן לכל אחד כי בצלם מחלק.

חגית עופרן: אנחנו נמצאים, התקשורת מגיעה ופתאום יותר קשה לעשות אלימות ולעשות מה שרוצים, יכול להיות שזה תורם.

אופיר פינס-פז: תודה, חבר הכנסת ביילין.

יוסי ביילין: הדיון הזה התחיל מבקשה לדיון מהיר בנושא של מניעת ביקורים בחברון והדבר הזה מאוד קשור.

יוסי ביילין: כי מה בעצם קורה?

יוסי ביילין: רובנו לפחות מודעים לזה שמה שקורה בגדה המערבית זה שיש שם קבוצה מאוד קיצונית של מתנחלים, בוודאי לא כל מי שגר בגדה המערבית, כמה מהם הם ידידי הטובים.

יוסי ביילין: קיצונית בצורה מטורפת, לא מוכנה לשמוע לא למועצת יש"ע, לא לשום אדם שמייצג אותם.

יוסי ביילין: האנשים האלה עושים שם כבתוך שלהם באמת כאדוני הארץ, מתפרעים כנגד ערבים, כנגד שמאל, כנגד משטרה, כנגד הצבא, כולם אצלם זה מין קונספירציה אחת גדולה של השמאל, ואף אחד לא יודע מה לעשות איתם.

יוסי ביילין: לא הממסד של המתנחלים.

יוסי ביילין: אני שומע אותם, אני שומע את האנשים האלה מה הם אומרים לי עליהם, ובוודאי לא הממסד בכלל.

יוסי ביילין: הקימו את ש"י בעקבות הטבח של ברוך גולדשטיין.

יוסי ביילין: מה שקרה בשטח הוא שש"י היא מערכת חלשה מדי.

יוסי ביילין: מצד אחד כאשר השוטרים נמצאים שם – החיילים שהם הריבונים או מייצגים את הריבונות מרגישים שזה התפקיד של השוטרים או יודעים שתפקידם של השוטרים לעצור וכו'.

יוסי ביילין: מצד שני אין מספיק שוטרים והם לא משתלטים על השטח שם.

דוד רותם: בנתניה ובירושלים יש מספיק שוטרים.

יוסי ביילין: בגלל מה שנוצר בשטח בנושא האחריות בין המשטרה והצבא, כשקורה מה שקרה בשבת וכל אחד אומר זה בעצם אחריות של השני, אני אומר, או שהכוח של ש"י יוכפל וישולש או שהוא יפורק והצבא שהוא הריבון יטפל שם כי האחריות היא בכל זאת של הצבא, אלוף הפיקוד הוא הריבון שם, שייקח את האחריות על עצמו, יתרבת את הכוח הצבאי שם ויטפל בעניין.

יוסי ביילין: כי מה קורה?

יוסי ביילין: הרי מה קורה בחברון?

יוסי ביילין: יש שם קבוצה, אני לא יודע איזו מילה להגיד, מאוד בעייתית בחברון, כולנו יודעים את זה.

אורית סטרוק: תיזהר בכל מילה שאתה מדבר.

יוסי ביילין: חוצפנית, אל תגידי לי איך לדבר, את האחרונה שתגיד לי איך לדבר, ועוד בכנסת.

יוסי ביילין: קבוצה הזויה של אנשים בחברון שכולם מפחדים מהם, השוטרים והחיילים כיוון ששם יש לכמה ילדים ששירתו, אני יודע מה שקורה שם, הם לא רוצים להסתבך איתם, מסתדרים איתם איכשהו, הם בעלי הזרוע, הם בעלי הכוח, איתם חיים שם.

יוסי ביילין: אנחנו השמאל שלא מרוצה מהמצב מקסימום מבקר, אז מבקרים ומתפטרים מאיתנו או לפני הביקור או אחרי הביקור.

יוסי ביילין: הם נשארים שם ואיתם חי הצבא וחיה המשטרה.

יוסי ביילין: מה קרה כאן?

יוסי ביילין: קבוצה של שוברים שתיקה שברובם חיילים ששירתו שם, שלא באו מאיזה שמאל עמוק, אמרו אחרי השירות שלהם, אי אפשר להשאיר את הסוד הזה בפני החברה הישראלית, צריך להראות מה שקורה שם ולכן הם החלו בעניין הזה של הסיורים שהם לא סיורי פרובוקציה ולא שום דבר אלא מראים מה עושים שם היהודים או חלק מהמתנחלים, שהתפקיד שלהם, כך הם רואים את זה, לעשות מוות לפלסטינים שחיים שם עד שיברחו משם ויפנו את ח'2.

יוסי ביילין: זה כל הסיפור.

יוסי ביילין: הם עושים להם את המוות.

יוסי ביילין: כשמראים את זה, כשמגיעים לשם, כשיש אוטובוסים כשהמשטרה צריכה להיות שם אז הם עושים להם קצת פחות את המוות.

יוסי ביילין: אז מה עושה המשטרה ומה עושה הצבא?

יוסי ביילין: אומרים למסיירים, אם זה שוברים שתיקה, אם זה שלום עכשיו, אם זה גורמים אחרים: שטח צבאי סגור, אנחנו לא יכולים, פעם בשבוע, פעם בשבועיים.

יוסי ביילין: מתאמים איתם מועד וכשהם מגיעים אומרים להם: שטח צבאי סגור.

יוסי ביילין: לכן אנחנו ככנסת צריכים להבטיח, ואני אומר את זה כשמאל וכימין, שלא יהיה מצב שבו סיורים כאלה, אם הם לא סיורים אלימים או פרובוקטיביים ימנעו רק בגלל שהם קיימים כי עצם קיומם הוא כמובן הוא סוג של פרובוקציה כלפי המתנחלים שאז הם באים וצווחים ואף אחד לא יכול להשתיק אותם.

יוסי ביילין: לגבי הנושא שקרה בשבת, ואני חושב שכל אחד מאיתנו שיש לו איזשהו לב, יכול גם לכאוב על מה שעשו לילד שפצעו אותו וגם איך מאה אנשים מתנפלים על חפים מפשע בכפר הסמוך כאיזה פוגרומציקי.

יוסי ביילין: לזה אסור לתת יד וזו אחריות של הממשלה, של מערכת הביטחון, של הצבא ושל המשטרה.

אופיר פינס-פז: תודה, דני דיין יו"ר מועצת ישע.

דני דיין: ראשית אני רוצה להפריד לחלוטין בין שני האירועים שעליהם מדברים כאן.

דני דיין: לגבי האירוע ביד יאיר ואחר כך בחורש ירון, כבר למחרת בבוקר דיברתי עם מפקד אוגדת איו"ש תת אלוף נועם טיבון, הבעתי בפניו את שאט הנפש שלי על מה שקרה.

דני דיין: ראש מועצת מטה בנימין האחראית על המקום פרסם גם הוא הודעת גינוי, הוא קרא לזה מעשה שלא ייעשה.

דני דיין: לא הסתפקנו בכך, אנחנו פועלים מאז בעניין הזה כל הזמן כדי לוודא שזה לא יישנה.

דני דיין: חיילי צה"ל ושוטרי משטרת ישראל נמצאים שם כדי להגן עלינו, אנחנו אסירי תודה להם.

דני דיין: אף אחד מאיתנו לא התבלבל מי האויב ומי האוהב.

דני דיין: ואני אומר שוב, אנחנו אסירי תודה לצבא הגנה לישראל ולמשטרת ישראל על מעטפת ההגנה שהם מספקים לנו כמיטב יכולתם, גם אם לפעמים לא מצליחים.

אופיר פינס-פז: יש לכם לפעמים דרכים מוזרות להראות את זה, אני לא אומר לך אישית.

דני דיין: למה אתה אומר לנו?

דוד רותם: מה זה לכם?

מתן וילנאי: דני, מאוד חשוב מה שאמרת ואני שמח על כך.

דני דיין: אני לא מכיר את נהלי הכנסת, אני חדש בהופעות בוועדות, באיזו עמותה מותר לי להביע מחאה על דברים של חברי כנסת, אבל אם מותר לי אדוני היושב ראש, אני מביע מחאה על דבריך, על כך שהשתמשת בביטוי "אתם".

אופיר פינס-פז: בוודאי שמותר לך להביע מחאה, אבל לא התכוונתי אליך.

דני דיין: אחרי שאמרתי את הדברים האלה אני רוצה לומר עוד שהייתי מצפה שבדיון הזה תוקדש לפחות אותה מידה של זמן, אם כי להשתמש בזמן פרופורציונלי לחומרת האירועים ולתדירות האירועים – היה צריך להשתמש ביותר זמן לפגיעה החוזרת ונשנית בחיילי צה"ל, בשוטרי משמר הגבול ובשוטרי משטרת ישראל שנעשית על ידי אזרחים ישראלים יהודים בנעלין ובבילעין.

דני דיין: אני מתפלא על כך שהדיון הזה מתרכז בפגיעה אחת ולא דן בפגיעה אחרת כאילו הפגיעה בשוטרי משמר הגבול בבילעין פחות פוצעת ראשים ופחות שוברת ידיים.

דני דיין: אדוני, אני עושה הפרדה מוחלטת בין זה לבין שני הנושאים האחרים שנדונו כאן, חברון ויצהר.

דני דיין: ביצהר בשבת קרו שני אירועים.

דני דיין: אחד חמור עשרת מונים מהשני.

דני דיין: הפיגוע ביצהר היה האירוע החמור שהתרחש בשבת.

דני דיין: ביקרתי במוצאי שבת ביקרתי את טוביה שטטמן בן תשע, פשוט גיבור שאי אפשר לתאר את זה, מהזן שאחר כך הורגים מחבלים על טרקטורים בתוככי ירושלים.

דני דיין: הוא נפצע 7 פעמים בכתף ובגב מדקירות של מחבל, ילד ציפלון בן תשע, הוא הצליח לשבור את להב הסכין מן המחבל, המחבל לא הסתפק בזה, זרק אותו מגובה 4 מטר, שרף בית שבאורח נס היה ריק מיושביו.

דני דיין: כל החפצים של הורי הדיירת שנפטרו נשרפו.

דני דיין: בית של 9 נפשות ניסו לפרוץ אליו.

דני דיין: היה ניסיון לטבח - זה פוגרום.

דני דיין: על זה התקשורת והכנסת ודעת הקהל כאילו עוברת.

דני דיין: אני מבין שכאשר ערבי מנסה להרוג יהודי זה כלב נושך אדם, וכאשר במקרים הנדירים מאוד - - -

דב חנין: אתה מגזים, אתה חוצפן, תחזור בך מהדברים האלה.

דני דיין: בשום פנים ואופן לא.

אסתרינה טרטמן: חבר הכנסת חנין, אין מה לעשות, זו הדינמיקה של העובדות, אי אפשר להתעלם מעובדות גם אם הן כואבות, מה לעשות?

דני דיין: אלפי יהודים נרצחו על ידי מחבלים ערבים ובשום פנים ואופן לא אחזור בי מן האמת.

דני דיין: ובמקרים הנדירים מאוד שבהם יהודים פוגעים בערבים- זה אדם נושך כלב ולכן יש לזה הבלטה.

דני דיין: אבל למרות זאת מה שנעשה כאן בדיון הציבורי, לא כאן בכנסת, הוא בעיני לא פחות ממעשי נבלה.

דני דיין: לי היה מאוד מוזר, הרי חברנו מבצלם מתעדים כל פיפס וכל פסיק שאנחנו עושים.

דני דיין: וראיתי את התמונות.

דני דיין: אמרתי, אלוהים אדירים, איפה הפצועים מירי שכולם מדברים עליהם?

דני דיין: איך זה יכול להיות שאותם לא צילמו.

דני דיין: הבנתי שיש כאן משהו מוזר בלשון המעטה.

דני דיין: היום בבוקר בדקתי את העניין עם הגורמים המוסמכים, לא היה ולא נברא, לא היה ואין רבע עדות.

דני דיין: בדקתי את זה עם האיש המוסמך ביותר לבדוק את העניין במשטרת ישראל - אין רבע עדות על פצוע מירי.

אופיר פינס-פז: יש ויכוח שהיו יריות?

דני דיין: יכול להיות שהיו יריות, יש הבדל גדול מאוד בין ירייה באוויר, ושלא תהיינה אי הבנות, אני אפילו מגנה אלימות מילולית אז אותי אתה לא צריך לשכנע בזה, אבל יש הבדל עצום - - -

אופיר פינס-פז: אתה מגנה את הפעולה שהייתה שם בכפר הפלסטיני?

יוסי ביילין: תיכף נשמע את הגינוי, זה עניין של זמן, יהיה גינוי.

דני דיין: אומר לאדוני מה אני אומר בהקשר הזה.

דני דיין: אני אומר לאדוני שאני לא מוכן להשתתף בשום אופן באורגיה של שנאה שנערכת בשמאל הישראלי ובתקשורת הישראלית בימים האחרונים.

דני דיין: כאשר חברת כנסת מסיעתו של ד"ר ביילין מדברת "תנזים של מתנחלים", אגב, שימוש מוזר בביטוי לנוכח העובדה שהיא ידידתו של ראש התנזים ורוצה בשחרורו מהכלא.

יוסי ביילין: באמת, איזו מין צורה יש כאן?

יוסי ביילין: מה אתה בא לכאן כדי לגדף ולקלל?

יוסי ביילין: זה התפקיד שלך בחיים?

דני דיין: כאשר חבר אחר בסיעתו של ד"ר ביילין, רן כהן, מתראיין אתמול ברדיו אחרי, ברדיו 103FM , אם אתה רוצה את השעה המדויקת, בשש וחצי אחר הצהריים, מדבר על הערפדים.

דני דיין: כאשר ד"ר טיבי מדבר על חיות דו רגליות וכאשר עוד מחרה מחזיק אחריהם ראש ממשלת ישראל ומדבר על פוגרום.

דני דיין: פוגרום אדוני, בתודעה היהודית יש לו אסוציאציה ברורה לחלוטין, זה קישינב, זה חברון, הייתי אומר אפילו ליל הבדולח.

יוסי ביילין: חברון של גולדשטיין אתה מתכוון?

דני דיין: השימוש של ראש ממשלת ישראל בטרמינולוגיה הזאת בעיני הוא פסול, נלוז ושערורייתי.

אופיר פינס-פז: תודה.

אופיר פינס-פז: בקיצור, אתה לא מוכן לגנות.

דני דיין: אני אומר שוב, אני מתנגד לכל סוג של אלימות מכל צד, באורגיה הזאת אני לא מוכן להשתתף.

אופיר פינס-פז: אתה מפחד מהם?

דני דיין: אני לא דתי אבל יתקנו אותי חברי חובשי הכיפות, אומרים "אשרי המפחד תמיד".

דני דיין: אני גר עשרים שנה ביו"ש, עברתי ליהודה ושומרון בזמן האינתיפדא הראשונה, לא אני ולא רעייתי מעולם לא מיגנו את מכוניתנו נגד אבנים של ערבים.

דני דיין: אם מהם אני לא מפחד- בוודאי מבני עמי אני לא מפחד.

אופיר פינס-פז: תודה, חבר הכנסת אמסלם, בבקשה.

חיים אמסלם: אני רוצה דווקא לחזור לנתון שהביא לנו מפקד המשטרה מאזור חברון.

חיים אמסלם: אמרת אדוני שמחד אנחנו רואים נתון של ירידה משמעותית של כ-20% ברמת האלימות, ומאידך גיסא, ואתה אמרת את זה בצורה נחרצת, וכאן אני רוצה לשאול שאלה, אתה אמרת שנוכחות של גורמי שמאל מהווה גורם מתסיס.

חיים אמסלם: כך אמרת.

יעקב בן משה: אמרתי שנכנס שחקן נוסף לתוך הזירה הזאת, השמאל, שיוצר איזושהי התנגדות בקרב הימין.

חיים אמסלם: במילים אחרות, אמרת שנוכחותם של גורמי שמאל גורמת התססה.

חיים אמסלם: אני רוצה לשאול שאלה, האם התופעה שדיברת עליה לגבי חברון היא רלוונטית גם לגבי יתר האזורים ביו"ש, ואם כן, אני רוצה לשאול מה משטרת ישראל מתכוונת לעשות בנושא זה.

חיים אמסלם: אין ספק שכל פעולה שנעשית נגד צבא הגנה לישראל, נגד משטרת ישראל ברמה של אלימות ופגיעה מילולית ואחרת – היא מגונה וצריך לגנות אותה, גם אם היא נעשית כתופעה שהיא בעצם המשך לפעילות אחרת מצד גורמים אחרים.

חיים אמסלם: בזה אני חושב שאין ויכוח בינינו לבין יתר חברי הכנסת.

חיים אמסלם: אבל אני חושב שאם יש מצב כזה שנוכחותם של גורמים כאלה ואחרים גורמת לאיזושהי ריאקציה, תופעה, הגברת האלימות – אני חושב שצריך למנוע את זה, צריך להפסיק את זה וצריך שיהיה ברור, אנחנו מעוניינים שרמת האלימות הזו תרד.

חיים אמסלם: כל גורם מכאן ומכאן שתורם להגברת האלימות יש להפסיק אותו בכל דרך.

חיים אמסלם: הייתי מאוד רוצה לשמוע את תגובת משטרת ישראל.

אופיר פינס-פז: תודה.

אופיר פינס-פז: אורית סטרוק, בבקשה.

אורית סטרוק: אני מייצגת פה את ארגון זכויות האדם ביש"ע ואני לא מתכוונת להביע דעות אלא רק להביא נתונים.

אופיר פינס-פז: ברור.

אורית סטרוק: אני חושבת שהגיע הזמן שבכל הסוגיה של אכיפת החוק ביהודה ושומרון ניתן לעובדות לבלבל אותנו קצת, כי יש הרבה קלישאות שרצות שנים אבל העובדות אומרות אחרת.

אורית סטרוק: אמרו פה קציני המשטרה, יש לי את זה גם בטבלאות אבל אין זמן לפרט את הכל, אמר פה הקצין איציק רחמים, יש 70% גילוי תיקי אפס"ד ישראלים ביהודה ושומרון.

אורית סטרוק: מי שמבין באכיפת חוק יודע ש-70% גילוי זה המון, זה רמת הגילוי בתיקי פשע חמורים וזה מהסיבה הפשוטה שגם אותה הוא אמר ממש בקצרה והרחיב עליה בדיון אחר, ויש לי כאן פרוטוקול של ועדת חוקה מלפני חודשיים שאמר ממ"ר חברון, שלמעשה "כל תיק אפס"ד של ישראלים ביהודה ושומרון מטופל ברמה של צח"מ.

אורית סטרוק: " כל תיק אפס"ד של ישראלים מטופל ברמה של צח"מ.

אורית סטרוק: ועוד אומר אותו מפקד מרחב ש"זה לא קורה הפוך".

אורית סטרוק: אין טיפול מהסוג הזה לתיקים של פלסטינים.

אורית סטרוק: זאת אומרת, אם יש אוכלוסייה שאכיפת החוק עליה נעשית ביתר שאת בכל משטרת ישראל זו האוכלוסייה הישראלית ביהודה ושומרון, ולא סתם האוכלוסייה הישראלית, לא אלה שהבעיות שלהם זה סמים או פשיעה, ויש גם דברים כאלה, אלא דווקא אלה שעוסקים בהפרות סדר.

אורית סטרוק: ומתוכם, וגם את זה אמר לנו איציק רחמים, מתוכם אלה שהם מהצד הימני של המפה, כי שמענו היטב בדבריו מה קורה עם אלה שהם מהצד השמאלי.

אורית סטרוק: הצטערתי לשמוע על נושא ההפגנות מול אלוף פיקוד המרכז כשלא שמעתי אף מילה על ההפגנות מול ביתו של מפקד חטיבת בנימין.

אורית סטרוק: הפגנות שערכו החברים שיושבים כאן מן השמאל ועליהם לא היה מידע מודיעיני מוקדם ואף אחד לא עצר אותם קודם לכן.

אורית סטרוק: כי אותם 4 רגליים שדיברו עליהם קציני המשטרה ואותו צוות אכיפת חוק בראשותו של שי ניצן והפרקליטות קיים רק לגבי ישראלים מן הימין ולא לגבי ישראלים מן השמאל.

אורית סטרוק: לכן אם מגדילים את מחוז ש"י שיגדילו אותו בכיוון של ההפגנות, שיגדילו אותו בכיוון של אכיפת החוק על הערבים.

אורית סטרוק: רק בשכונה שאני גרה היו השבוע 3 ניפוצים של דודי שמש ושריפה שעשו פלסטינים בשכונה שלי.

אורית סטרוק: אכיפת חוק צריכה להיות שוויונית לכולם, תודה.

אופיר פינס-פז: תודה, חבר הכנסת חנין.

דב חנין: אני לא רוצה לחזור על דברים שנאמרו פה.

דב חנין: דיבר חבר הכנסת ביילין על מה שמתרחש בשטחים הכבושים.

דב חנין: אין ספק שזה שטח הפקר.

דב חנין: אין ספק שיש שם התפרעויות יום יומיות של אנשים מאוד קיצוניים שמתנהגים ומתנהלים כאילו שאין דין ואין דיין.

דב חנין: אבל אני לא רוצה לדבר על הדברים האלה, אני רוצה לדבר על הדיון שהיה כאן עכשיו.

דב חנין: אני חייב לומר לכם עמיתי חבריי הכנסת שאני יוצא מאוד מודאג מהדיון הזה כי אני שומע את חבר הכנסת רותם ואני שומע את מר דיין שבעצם מעבירים מסר שזה לא כל כך נורא, וגברת סטרוק כמובן שאומרת שבעצם הבעיה לא אצלם ואין סיבה לשום טיפול ושום דאגה, להיפך.

דב חנין: כל הבעיות מטופלות, הכל בסדר, וגם לא צריך לגנות כי בסך הכל מי שמגנה זו אורגיה.

דב חנין: חברים יקרים, אם כך אתם מתייחסים לעניין אתם מעבירים לציבור שלכם מסר מאוד מאוד מסוכן.

דב חנין: אני מציע לכל האנשים שנמצאים סביב השולחן הזה, תראו, יש בינינו ויכוחים מאוד קשים בהרבה מאוד שאלות, ויכוחים קשים, לגיטימיים, אתם חושבים על דרך אחת, אני חושב בדיוק על הדרך ההפוכה.

דב חנין: אבל לכולנו חייבת להיות אחריות לגורל החברה והציבור שחי בארץ הזאת.

דב חנין: אני חושב שהמסר הזה שהוא לגיטימציה לאלימות, לגיטימציה להתפרעות, הגנה על המתפרעים למיניהם ועצימת עין, וכן, וזה לא נורא, ואם באים בטענות אז אומרים: היה משהו יותר חמור מהצד השני.

דב חנין: חברים, זה לא לעניין.

דב חנין: אם יש משהו חמור שצריך לגנות צריך לגנות אותו צריך לגנות אותו, בלי להסביר שמשהו קודם קרה או משהו מאוחר קרה.

ניסן סלומינסקי: את המסר הזה העברת לאנשי השמאל כאיש שמאל?

ניסן סלומינסקי: לגינוי כל פעם על האירועים, אתה הרי אדם הגון.

דב חנין: העמדה שלי מאוד ברורה, אני מתנגד לאלימות, אני מתנגד לאלימות בכל מקרה ובכל מצב.

דב חנין: כאשר יש דברים שהם בגדר של לא רק אלימות אלא מעשי פשע אני מוקיע אותם בחריפות.

ניסן סלומינסקי: זה גם דני אמר שהוא נגד אלימות.

ניסן סלומינסקי: השאלה אם על דברים ספציפיים אתה מגנה?

ניסן סלומינסקי: כמו שאתה דורש ממנו גינוי ספציפי.

דב חנין: חבר הכנסת סלומינסקי, כאשר מר דיין מספר את הסיפור על אותו פושע שנכנס וניסה לפגוע, אולי לרצוח גם, את אותו ילד בהתנחלות.

דב חנין: אני חושב שזה פשע מתועב.

דב חנין: זה פשע מתועב, נקודה.

דב חנין: אני לא ממשיך הלאה ולא מתחיל להסביר הסברים ללמה וכמה ומה הסיבות ומה הרקע.

דב חנין: זה לא מעניין אותי לגבי העניין הזה.

דב חנין: אתם ראשי המתנחלים ואתם ראשי הימין צריכים להעביר מסר מאוד חד לציבור שלכם שמעשי פשע שנעשים מצד הציבור הזה הם בלתי מקובלים, אתם מגנים אותם ומוקיעים אותם ואת הקול הזה אני לא שומע כאן.

אסתרינה טרטמן: בדומה לחברי גם אני יוצאת מהישיבה הזאת מאוד מודאגת.

אסתרינה טרטמן: אני מודאגת מכיוון ששמעתי פה חברי כנסת שאני מעריכה בדרך כלל, גם אם אני לא מסכימה עם דרכם, אבל אני מכבדת את דעתם.

אסתרינה טרטמן: ונאמרו פה אמירות, וזה ציטוט, ש"מפקדים בצבא ובמשטרה מפחדים מהם.

אסתרינה טרטמן: " יש פה קצינים מהצבא ומהמשטרה, אתם מפחדים מהיהודים?

אסתרינה טרטמן: אני רוצה לשמוע תשובה.

אסתרינה טרטמן: לא התרשמתי כך.

אסתרינה טרטמן: אז אני מבקשת גם מעמיתי חברי הכנסת שאומרים דברים בטון רגוע ובמסר יקר וטוב - לדייק בדבריהם, מכיוון שכך מתחילה הרעה החולה.

יוסי ביילין: זה מדויק, הם אומרים את זה לי אישית.

יוסי ביילין: אוקי?

יוסי ביילין: גם לך הם לא אמרו לא.

אסתרינה טרטמן: לי אמרו: לא.

אסתרינה טרטמן: שאלתי והוא אמר לי: לא, כך שאני מדייקת בדברי.

איציק רחמים: אני חושב שהתשובה ברורה.

איציק רחמים: משטרת ישראל, אני לא רוצה לדבר בשם צה"ל, יש פה נציגי צה"ל, משטרת ישראל שותפה לארבע רגליים לאכיפת החוק גם בהיבט הפלילי, הסדר הציבורי ולא חוששים מאף צד.

אסתרינה טרטמן: בהחלט, לא מפחדים.

אסתרינה טרטמן: אז אני מבקשת לדייק בדברים, אני מכבדת את הדברים - - -

יוסי ביילין: אני מדייק בגלל עדויות.

אסתרינה טרטמן: הנה עובדות.

אסתרינה טרטמן: יוסי, אני לא בעימות איתך, אני מביאה עובדה על השולחן, הנה הנציגים והעובדות מדברות אחרת, מה לעשות?

אסתרינה טרטמן: צריך לשים את האמת על השולחן.

אסתרינה טרטמן: לעניין הדאגה שאני באמת מודאגת ממנה, מעבר לאמירות כאלה ואחרות.

אסתרינה טרטמן: יש פה כל מיני ביטויים שהם מסגירות כמו גדה מזרחית, גדה מערבית, מתנחלים.

אסתרינה טרטמן: בסך הכל לדפדף מעט בדפי ההיסטוריה, תושבי ת"א, תושבי רמת אביב, תושבי יפו – כולם מתנחלים, אז בוא נקרא להם אזרחי ישראל כי כולם אזרחי ישראל.

אסתרינה טרטמן: הדאגה האמיתית שלי היא לא מול אותו עם שהם בני דודים שלנו, מאמיני האיסלאם.

אסתרינה טרטמן: לא שם הבעיה.

אסתרינה טרטמן: הבעיה שלי פה, בבית הזה, במדינה הזאת, כשיושבים ואומרים: אנחנו ואתם.

אסתרינה טרטמן: לכם יש דרך לבטא דברים.

אסתרינה טרטמן: אנחנו ואתם.

אסתרינה טרטמן: חברים, אנחנו בני העם היהודי גם אם הדעות שלנו שונות.

אסתרינה טרטמן: גם אם אנחנו חושבים אחרת לעניין גורלו של עם ישראל בארץ ישראל וגם אם יש לנו ויכוח איפה מתחילה מדינת ישראל ואיפה נגמרת ארץ ישראל.

אסתרינה טרטמן: כולנו יהודים והגיע הזמן שדווקא בערב ראש השנה שזה חג יהודי, שנה יהודית ועברית, נתחבר לזהות היהודית שלנו באשר אנחנו, גם אם דעותינו קצת שונות.

אסתרינה טרטמן: אנחנו צריכים לגנות כל פיגוע ופוגרום מכל סוג שהוא אבל באותה נשימה גם להימנע מכל מיני חיכוכים פרובוקטיביים כדי לעורר ולהיות מזוהים באופן חד משמעי בצורה לא אובייקטיבית עם מי שנגד בני עמנו ונגד אחינו, שתהיה שנה טובה לכולנו, תודה רבה.

אופיר פינס-פז: שנה טובה, אני מודה לך, אני רוצה לסכם את הדיון, אבל ראשית אני מתנצל בפני אלה שלא דיברו.

אופיר פינס-פז: הדברים נאמרו באריכות על ידי כולכם בצורה משקפת, יש פה חברים נוספים שביקשו לדבר ואני לא יכול לאפשר להם, אומר רק 2 משפטים בקצרה לסיכום.

אופיר פינס-פז: האחד, אנחנו בוודאי מגנים את הפיגוע שהיה ומקווים מאוד שהמפגע ייתפס.

אופיר פינס-פז: דבר שני, אנחנו מגנים כל אלימות כנגד הצבא, כנגד המשטרה, כנגד חיילים וקצינים וכנגד שוטרים ומפקדים.

אופיר פינס-פז: אנחנו מגנים כל פיגוע כנגד אנשים חפים מפשע, פלסטינים, שלאחר הפיגוע הזה החליט מי שהחליט לקחת את החוק לידיים ולעשות בהם שמות.

אופיר פינס-פז: אנחנו קוראים למשטרה לתפוס את כל מי שעשה מעשה בעניין הזה ולנקוט נגדו את כל האמצעים העומדים בחוק.

אופיר פינס-פז: העובדה שלא נשמע גינוי חד משמעי מפרנסי היישובים, מראשי היישובים ביש"ע לתופעות האלימות האלה זה דבר חמור בעיני שמעיד על הרפיון כלפי האנשים שלוקחים את החוק לידיים.

אופיר פינס-פז: אנחנו קוראים למפכ"ל המשטרה ולשר לביטחון פנים לחזק באופן משמעותי את מחוז ש"י של משטרת ישראל.

דוד רותם: למה רק את מחוז ש"י של משטרת ישראל?

דוד רותם: זו הבעיה היחידה שלך?

אופיר פינס-פז: אל תפריע לי.

אופיר פינס-פז: לחזק את מחוז ש"י, לתת לו את הכלים כדי שיוכל לעמוד במשימות אכיפת החוק בשטחים היום בצורה הרבה יותר טובה לעומת המצב הקיים, ולנוכח האתגרים והאיומים שאנחנו עדים להם ועליית המדרגה, כפי שאמרת אדוני בדיון עצמו.

אופיר פינס-פז: נבקש ממחלקת התביעות של משטרת ישראל לקבל את הסטטוס שבו נמצאים כל הנושאים המשפטיים שנמצאים בבתי המשפט, כלומר כל כתבי האישום, איפה הדברים עומדים, כפי שביקש סגן שר הביטחון.

אופיר פינס-פז: אנחנו רוצים לדעת עם מי מוצע הדין?

אופיר פינס-פז: כמה משפטים עומדים ותלויים?

אופיר פינס-פז: מה יהיו העונשים?

אופיר פינס-פז: לצערי הרב לא קיבלנו את הנתונים במהלך הישיבה הזו והרושם שמצטייר אצלנו זה שהענישה היא קלה - - -

ניסן סלומינסקי: הבקשה היא גם לגבי השמאל.

אופיר פינס-פז: כלפי כולם.

אופיר פינס-פז: אנחנו רוצים לדעת מה קורה בבתי המשפט והאם יש איזושהי חמלה שאיננה במקומה שמתפרשת כחולשה של מערכת המשפט בישראל כלפי פורעי חוק ואלה שלוקחים את החוק בשטחים לידיים, משמאל, מימין, מכל הכיוונים.

אסתרינה טרטמן: או ההיפך.

דוד רותם: אם אפשר להוסיף שאנחנו קוראים לגופי השמאל לגנות את התפרעויות השמאל.

מתן וילנאי: אני מבקש סליחה, בשם הצבא, בשם מערכת הביטחון, להוציא את צה"ל מהוויכוח מהר ככל שניתן והדברים הנכונים שנאמרו פה הן על ידי חבר הכנסת רותם והן על ידי ראש מועצת יש"ע דני דיין, הם אמרו דברים נכונים, להגיד את זה בציבורים שלכם, פה זה חוכמה קטנה מאוד להגיד את זה, להוקיע את זה שם, עד שלא תוקיע אותם דוד הם יהיו "מתנחלים".

מתן וילנאי: ברגע שתוקיע אותם נבין שזו קבוצה אחרת ונקבל את דעותיך.

מתן וילנאי: אבל בלי שזה יהיה בתקשורת בצורה ברורה – זה יימשך.

דוד רותם: הם יודעים שזו קבוצה אחרת.

מתן וילנאי: זה צריך להיות ברור בתקשורת, חד וחלק, בלי ספק.

אופיר פינס-פז: חברים, כפי שאמרתי, המתכונת של הדיון הזה היא דיון מהיר על פי התקנות של הכנסת.

אופיר פינס-פז: לא נוכל להרחיב בישיבה הזו, ייתכן שנצטרך להמשיך ולהרחיב בישיבות אחרות.

אופיר פינס-פז: אנחנו מצפים לראות את החזרת הסדר לשטחים ולא לאפשר את מצב האנרכיה שבו אנשים לוקחים את החוק לידיים ועושים כרצונם.

אופיר פינס-פז: הדבר הזה חייב להיפסק.

אופיר פינס-פז: משטרה, צבא, יש תיאום, והתיאום הזה צריך לבוא לידי ביטוי בצורה הטובה ביותר בהמשך הדרך.

אופיר פינס-פז: גם אני מאחל לכם שנה טובה וכל טוב, תודה.